La Comissió de Responsabilitat Social, en endavant Comissió, és l'òrgan del Consell de Relacions Laborals que promou la incorporació de la responsabilitat social en empreses, organitzacions i administracions catalanes.
Per dur a terme aquest objectiu el Grup Tècnic de la Comissió analitza, des de fa anys, experiències significatives sobre aquesta matèria en organitzacions del nostre territori.
Aquest servei d'anàlisi té com a objectiu posar en valor i fer conèixer les iniciatives d'implantació sobre responsabilitat social d'empreses i organitzacions catalanes.
Un cop analitzades i amb el consens de totes les organitzacions, les experiències destacades s'incorporen al mapa interactiu i directori per tal de fer-ne difusió i facilitar la transferència de coneixement a altres organitzacions.
Conscients que Catalunya és un territori compromès i que encara existeixen un gran nombre de pràctiques noves per descobrir, a continuació us resumim els elements que es tenen en compte abans d'integrar les experiències a aquest espai de coneixement:
Amb caràcter general, les empreses objecte d'anàlisi han de disposar de seu social a Catalunya.
Així mateix, cal tenir en consideració que desenvolupin la seva activitat principal en aquest territori.
Prioritàriament, cal tenir en consideració les iniciatives de gestió de la responsabilitat social amb més presència a Catalunya: Balanç Social, B-Corp, Codi de Gestió Sostenible, Economia del Bé Comú, EMAS (Eco-Management and Audit Sheme), Global Reporting Iniciative, IQNET SR10 (Model de Gestió de Responsabilitat Social), Pacte Mundial de les Nacions Unides i SGE 21 (Sistema de Gestió Ètica i Socialment Responsable).
Per a més informació, podeu consultar la guia Eines de gestió de la responsabilitat social per a pimes: per on es pot començar?
Però atenent el teixit empresarial català, que està format sobretot per empreses petites i mitjanes, es poden considerar també bones pràctiques altres informes o espais web on quedin recollides, en detall, les accions de responsabilitat social que s'hagin realitzat.
Els informes o espais web on es recullin les accions de responsabilitat social han de ser el més actualitzats possibles i han de realitzar-se durant els quatre anys immediatament anteriors a l'any en curs.
L'èxit fonamental d'una estratègia de responsabilitat social demana, en gran mesura, tenir el compromís de l'alta direcció de l'organització, i de la participació de les persones treballadores, les seccions sindicals o de la representació legal de les persones treballadores, així com del diàleg permanent de l'empresa amb els seus grups d'interès.
Durant l'anàlisi de les experiències, cal tenir en consideració aquests elements i la seva participació dinàmica en els compromisos de responsabilitat social adquirits.
Cal considerar l'establiment d'un sistema d'indicadors de seguiment i un sistema d'avaluació contínua de les accions de responsabilitat social impulsades en l'organització i en el seu entorn.
Per acabar, cal tenir en compte que la Comissió de Responsabilitat Social ha d'identificar d'ofici actuacions que hagin donat lloc a una sanció greu o molt greu en l'ordre laboral, social, d'igualtat i de no-discriminació o en una resolució d'incompliment en matèria de la quota de reserva a favor de persones amb discapacitat.
Igualment, cal tenir en compte actuacions manifestament no exemplars que es puguin produir.
Àmbit d'actuació de les experiències en RS
Cal tenir en compte diferents accions impulsades en els àmbits de bon govern, econòmic, laboral, ambiental i social:
Quant a les experiències que ja formen part del mapa interactiu o directori i perquè aquesta informació sigui la més actualitzada possible, es recorda la importància de facilitar al correu [EMAIL] els nous informes de responsabilitat (memòria o informe de sostenibilitat) i de difondre aquesta informació als webs i canals corporatius de cada organització.